
Πολλές γλώσσες – Μια γιορτή

Το Σάββατο 24 Σεπτεμβρίου 2016 η Τεχνόπολις του Δήμου Αθηναίων μεταμορφώθηκε σε κέντρο πολυγλωσσίας και ψυχαγωγίας, καθώς μεγάλη υπήρξε η ανταπόκριση του κόσμου που ανταποκρίθηκε στην πρόσκληση της Ένωσης Μορφωτικών Ινστιτούτων της Ευρωπαϊκής Ένωσης EUNIC/European Union National Institutes of Culture να  και παρακολουθήσει τη μεγάλη γιορτή  της Ευρωπαϊκής Ημέρας Γλωσσών 2016.
Για τέταρτη συνεχή χρονιά τα Μορφωτικά και Πολιτιστικά Ιδρύματα και Πρεσβείες από 12 χώρες-μέλη της EUNIC Αθήνας σε συνεργασία με την Αντιπροσωπεία της Ευρωπαϊκής Επιτροπής στην Αθήνα και την υποστήριξη της Τεχνόπολης του Δήμου Αθηναίων και του Οργανισμού Πολιτισμού, Αθλητισμού και Νεολαίας του Δήμου Αθηναίων, προσέφεραν σε εκατοντάδες μικρούς και μεγάλους τη δυνατότητα να ταξιδέψουν με όχημα τη γλώσσα από τη μια ευρωπαϊκή χώρα στην άλλη και να γνωρίσουν τον συναρπαστικό κόσμο των γλωσσών μέσα από ένα πρόγραμμα για όλη την οικογένεια.
Η 26η Σεπτεμβρίου καθιερώθηκε ως Ευρωπαϊκή Ημέρα Γλωσσών από το Συμβούλιο της Ευρώπης, με την υποστήριξη της Ευρωπαϊκής Ένωσης, το 2001. Η Ευρωπαϊκή Ημέρα Γλωσσών είναι μια πανευρωπαϊκή εκστρατεία για την προώθηση της εκμάθησης γλωσσών και εντάσσεται στην ευρύτερη προσπάθεια της Ευρωπαϊκής Ένωσης και του Συμβουλίου της Ευρώπης για την προώθηση της πολυγλωσσίας στην Ευρώπη με στόχο να ευαισθητοποιήσει το κοινό για τη σημασία της εκμάθησης γλωσσών και της διαφοροποίησης των γλωσσών που μαθαίνονται με σκοπό την αύξηση της πολυγλωσσίας και της διαπολιτισμικής κατανόησης, να προωθήσει την πλούσια γλωσσική και πολιτιστική ποικιλία της Ευρώπης και να ενθαρρύνει τη δια βίου εκμάθηση γλωσσών μέσα και έξω από το σχολείο.
Το Σπίτι της Κύπρου, ιδρυτικό μέλος της EUNIC Αθήνας, και το Ευρωπαϊκό Γραφείο Κύπρου συμμετείχαν στην εκδήλωση με την κύπρια ηθοποιό Άνδρη Θεοδότου η οποία αφηγήθηκε στην κυπριακή διάλεκτο το παραμύθι Ο βασιλιάς με τους τρεις γιούες, που συμπεριλαμβάνεται στον τόμο Τα παραμύθια της Κύπρου. Από το λαογραφικό αρχείο του Κέντρου Επιστημονικών Ερευνών.
Στην Ευρωπαϊκή ημέρα γλωσσών συμμετείχαν επίσης με απαγγελίες ποιημάτων, μουσική, χορό, τραγούδια, θεατρικά και μουσικοκινητικά δρώμενα, το British Council, το Γαλλικό Ινστιτούτο, το Goethe-Institut Athen, το Ιταλικό Μορφωτικό Ινστιτούτο Αθηνών, η Πρεσβεία της Αυστρίας και το Ινστιτούτο ÖSD Griechenland, το Σουηδικό Ινστιτούτο Αθηνών, η Πρεσβεία της Πολωνικής Δημοκρατίας, η Πρεσβεία της Ρουμανίας, η Πρεσβεία της Τσέχικης Δημοκρατίας, η Πρεσβεία της Ουγγαρίας και η Πρεσβεία της Γεωργίας.
Την εκδήλωση παρουσίασε η τραγουδίστρια Idra Kayne.
Η συμμετοχή του Σπιτιού της Κύπρου στη γιορτή της Ευρωπαϊκής Ημέρας Γλωσσών 2016 πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

